Þessir yngstu sjálfboðaliðar Rauða krossins eru ómetanlegir Eitt allra gleðilegasta við starf Rauða krossins er að taka á móti tombólubörnum , sem fylla okkur stolti á hverju einasta ári . Tombólubörnin láta til sín taka um allt land , í öllum landshlutum . Í ár söfnuðu 146 tombólubörn rúmum 400.000 krónum ! Framlag tombólubarna er jafnan notað til að leggja börnum annars staðar í heiminum lið . Í ár mun söfnunarféð renna til heilsugæslu á hjólum í Sómalíu , en það er í raun bíll með hjúkrunafræðingum og ljósmæðrum sem ferðast um dreifbýl svæði og veitir heilbrigðisþjónustu sem bjargar lífum . Þannig geta börn og barnshafandi konur fengið heilbrigðisþjónustu sem þær annars fengju ekki , líkt og bólusetningar og eftirlit . Heilsugæslan er líka opin öðrum íbúum sem þurfa á heilbrigðisaðstoð að halda . Um 25.000 börn , konur og menn nýta sér þjónustu heilsugæslunnar á hjólum sem Rauði krossinn á Íslandi styður og það má áætla að framlag tombólubarna muni greiða fyrir þjónustu um 1.000 þeirra , hvert tombólubarn veitir þannig að meðaltali sex börnum mikilvæga heilbrigðisþjónustu . Við hjá Rauða krossinum erum ótrúlega montin og þakklát fyrir stuðning tombólubarna og tombólubörn mega vera mjög stolt af sínu mikilvæga og lífsbjargandi framlagi . Sómalía er eitt af fátækustu ríkjum jarðar eftir langvarandi stríð og tíðar náttúruhamfarir eins og þurrka og flóð . Mörg börn í Sómalíu fá ekki alltaf reglulega að borða eða hreint vatn að drekka og sjúkdómar eru algengir . Þess vegna er mjög mikilvægt að þau fái bæði bólusetningar og eftirlit á heilsugæslu þar sem hægt er að veita þeim nauðsynlegan stuðning . Með innilegu þakklæti fyrir starf tombólubarna í þágu mannúðar , Kristín S. Hjálmtýsdóttir , framkvæmdastjóri Rauða krossins á Íslandi